ai4bharat/Pralekha huggingface dataset:
अर्थ मंत्रालय
केंद्रीय प्रत्यक्ष कर मंडळाने आज 'चेहराविरहित अपील पद्धतीचा' केला प्रारंभ- प्रामाणिकतेचा सन्मान
नवी दिल्ली, 25 सप्टेंबर 2020
प्राप्तिकर विभागाने आज 'चेहराविरहित प्राप्तिकर अपील' प्रणालीचा प्रारंभ केला. या अंतर्गत, प्राप्तिकरासंबंधीच्या सर्व अपिलांना चेहराविरहित वातावरणात चेहराविरहित पद्धतीने अंतिम स्वरूप देण्यात येईल. मात्र, गंभीर अफरातफरी, मोठ्या प्रमाणातील करचुकवेगिरी, संवेदनशील आणि तपासाबाबतची प्रकरणे, आंतरराष्ट्रीय कर आणि काळापैसा कायदा- याविषयीच्या प्रकरणांचा त्याला अपवाद असेल. याविषयीची राजपत्र अधिसूचनाही आज काढण्यात आली.
दि. 13 ऑगस्ट 2020 रोजी माननीय पंतप्रधानांनी, 'पारदर्शक करप्रणाली- प्रामाणिकतेचा सन्मान' मंचाचा भाग म्हणून, 'चेहराविरहित मूल्यांकन आणि करदाते' सनदीचा प्रारंभ करताना, 'पंडित दीनदयाळ उपाध्याय यांच्या जयंतीला- म्हणजे 25 सप्टेंबर 2020 रोजी चेहराविरहित अपिलांचा प्रारंभ होईल, असे जाहीर केले होते. तसेच, गेल्या काही वर्षात, प्राप्तिकर विभागाने करप्रक्रिया सुलभ होण्यासाठी व करदात्यांच्या सोयीसाठी प्रत्यक्ष करांबाबत अनेक सुधारणा केल्या आहेत, हेही लक्षात घेतले पाहिजे.
आता, चेहराविरहित अपिलाच्या अंतर्गत प्राप्तिकराच्या अपिलांविषयीची पूर्ण प्रक्रिया ऑनलाइन पद्धतीने पूर्ण होणार असून, येथून पुढे अपील करणारी व्यक्ती आणि प्राप्तिकर विभाग यांमध्ये कोणत्याही प्रकारे प्रत्यक्ष संपर्काची गरज पडणार नाही. यात अपिलाचे इ-वितरण, नोटिशी किंवा प्रश्नावली इ-पद्धतीने कळविणे, इ-पडताळणी / इ-चौकशी पासून ते इ-सुनावणी आणि शेवटी अपिलीय आदेश इ-पद्धतीने कळविणे या साऱ्या टप्प्यांचा समावेश आहे. करदाते अगर त्यांचे प्रतिनिधी यांचा प्राप्तिकर विभागाशी कोणताही प्रत्यक्ष संपर्क येणार नाही. करदात्यांना त्यांच्या घरी बसून शांतपणे माहिती भरता येणार असल्याने त्यांच्या वेळेची आणि अन्य संसाधनांची बचत होऊ शकणार आहे.
चेहराविरहित अपील प्रणालीअंतर्गत, माहिती विश्लेषण आणि कृत्रिम बुद्धिमत्ता यांच्या उपयोगातून प्रकरणांचे वितरण केले जाणार असून, यासाठी कार्यक्षेत्राचा व्यापक विचार केला जाणार आहे. DIN म्हणजे डॉक्युमेंट आयडेंटिफिकेशन नम्बर अर्थात दस्तऐवज परिचय क्रमांकही दिला जाणार आहे. अपिलाच्या आदेशाचा मसुदा एका शहरात तयार होईल तर त्याचे पुनर्परीक्षण दुसऱ्या शहरात होईल. यामुळे वस्तुनिष्ठ, न्यायसंमत आणि उचित पद्धतीने आदेश तयार होईल. चेहराविरहित अपील प्रणालीमुळे करदात्यांचा तर फायदा होईलच शिवाय, न्यायसंमत आणि उचित अपील आदेश निघाल्याने पुढच्या संभाव्य कायदेशीर कृतींचे प्रमाण कमी होईल. या नवीन प्रणालीमुळे प्राप्तिकर विभागाच्या कामकाजात अधिक कार्यक्षमता, पारदर्शकता आणि उत्तरदायिता येण्यास मदत होणार आहे.
CBDT म्हणजे केंद्रीय प्रत्यक्ष कर मंडळाकडे उपलब्ध माहितीनुसार आजमितीला विभागात अपिलीय आयुक्त स्तरावर सुमारे 4.6 लाख अपिले प्रलंबित आहेत. यापैकी सुमारे 4.05 लाख म्हणजे एकूण संख्येच्या अंदाजे 88 % अपिले चेहराविरहित अपील प्रणालीद्वारे हाताळली जातील आणि अपिलीय आयुक्तांच्या सध्याच्या संख्येच्या जवळपास 85% भाग यातील प्रकरणांच्या निपटाऱ्यासाठी वापरला जाईल.B.Gokhale/J.Waishampayan/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 191
इलेक्ट्रॉनिक्स आणि माहिती तंत्रज्ञान मंत्रालय
आधार कागदविरहित ऑफलाईन ई-केवायसी : सुरक्षित आणि सोयीस्कर ओळख पडताळणी पद्धतीची नवी व्याख्या
मुंबई, 10 ऑगस्ट 2023
भारतीय विशिष्ट ओळख प्राधिकरणाने  नागरिकांसाठी ई-केवायसी ची सुविधा उपलब्ध करुन दिली आहे. आधार कागदविरहित ऑफलाईन ई-केवायसी पडताळणी ही अत्यंत क्रांतिकारी सुविधा असून ही सुविधा गोपनीयता, सुरक्षितता आणि सर्वसमावेशकता यांचे संरक्षण करतानाच, आधार क्रमांक धारकांना विविध व्यवहारांमध्ये सुलभतेने आणि सुरक्षितपणे त्यांची ओळख प्रस्थापित करण्यात मदत करते.
आजच्या डिजिटल युगात, असंख्य व्यवहार आणि सेवांसाठी ओळख पडताळणी केली जाणे हा अत्यंत महत्त्वाचा पैलू आहे. यासंदर्भात युआयडीएआयने प्रत्येकाच्या व्यक्तिगत गोपनीयतेचा आदर करणाऱ्या आणि वेगवेगळ्या परिस्थितींमध्ये उपयुक्त ठरणाऱ्या, सुव्यवस्थित तसेच सुरक्षित प्रक्रियेची गरज ओळखली आहे. आणि म्हणूनच या समस्येवर उपाय शोधणे तसेच कार्यक्षम, वापरकर्त्याला केंद्रस्थानी ठेवणारा दृष्टीकोन स्वीकारणे या उद्देशाने नाविन्यपूर्ण उपाययोजना म्हणून आधार कागदविरहित ऑफलाईन ई-केवायसीची सुरुवात करण्यात आली. ही सुविधा ओळख पडताळणी प्रक्रियेत क्रांतिकारक बदल घडवून या प्रक्रियेला अधिक वापरकर्ता-केंद्रित, सुरक्षित आणि विविध प्रकारच्या परिस्थितींमध्ये स्वीकारार्ह स्वरूप देणार आहे. या अभिनव सुविधेतून नागरिकांची गोपनीयता आणि सुरक्षितता यांना सर्वोच्च महत्त्व दिले जाईल याची सुनिश्चिती करतानाच, तंत्रज्ञान क्षेत्रातील प्रगत घडामोडींमध्ये आघाडीवर राहण्याप्रती युआयडीएआयची वचनबद्धता दिसून येते.
युआयडीएआयच्या ऑनलाइन केवायसी सेवा अत्यंत जलद आणि प्रमाणीकृत ओळख पडताळणीची सोय उपलब्ध करून देते मात्र या प्रक्रियेला काही प्रमाणात मर्यादा असून त्यामुळे ही प्रक्रिया सर्वच संस्था किंवा व्यक्तींसाठी उपयुक्त ठरत नाही. ऑनलाइन ई-केवायसी प्रक्रिया अखंडित कनेक्टीव्हिटीवर अवलंबून असते आणि अनेकदा विविध ठिकाणी किंवा परिस्थितींमध्ये अशी सुविधा मिळणे शक्य होत नसते. तसेच ऑनलाइन ई-केवायसी सेवांचा वापर करण्यासाठी संस्थांकडे विशिष्ट तांत्रिक पायाभूत सुविधा उपलब्ध असणे आणि काही उपकरणांचा वापर करणे आवश्यक असते. त्याशिवाय, ऑनलाईन ई-केवायसी प्रक्रिया वापरताना कधीकधी बायोमेट्रिक माहिती पुरवणे आवश्यक असते, आणि वापरकर्त्यांना प्रत्येक वेळी ही माहिती देणे शक्य होत नसते.
आधार कागदविरहित ऑफलाईन ई-केवायसी सुविधेचे अनेक फायदे आहेत. आधार कागदविरहित ऑफलाईन ई-केवायसी ही सुविधा व्यक्तींना, युआयडीएआयच्या सहभागाशिवाय, त्यांची केवायसीविषयक माहिती थेट सामायिक करण्याची क्षमता प्रदान करते. यामुळे माहितीच्या सामायीकीकरणावर संपूर्ण नियंत्रण असल्याची खात्री मिळते आणि गोपनीयतेची सुनिश्चिती होते. सुरक्षितताविषयक सुधारित वैशिष्ट्यांसह, माहितीशी छेडछाड होणे रोखण्यासाठी, आधार क्रमांक धारकाने डाऊनलोड केलेली आधार केवायसी माहिती युआयडीएआयतर्फे डिजिटली स्वाक्ष्यांकित करण्यात येते. माहितीच्या अधिकृततेची खात्री करून घेण्यासाठी संस्था त्यांच्या स्वतःच्या ओटीपीचा / चेहेरा प्रमाणीकरण प्रक्रियांचा वापर करु शकतात. आधार क्रमांक धारकाला त्यांची माहिती आणि छायाचित्र यांच्यासह कोणती माहिती सामायिक करण्याची इच्छा आहे याची निवड करण्याची लवचिकता या सुविधेद्वारे मिळते. अंतिमतः, ऑनलाईन ई-केवायसी प्रक्रियेत असते तशी मुलभूत बायोमेट्रिक माहिती  उपलब्ध असण्याची गरज आधार कागदविरहित ऑफलाईन ई-केवायसी सुविधेमध्ये लागत नाही.
N.Chitale/S.Chitnis/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 85
रेल्वे मंत्रालय
भारतीय रेल्वेचा ऑक्टोबर महिन्यातही मालवाहतुकीच्या माध्यमातून कमाई आणि लोडिंगच्या बाबतीतील उच्च वेग कायम
गेल्यावर्षीच्या याच कालावधीतील तुलनेत मालवाहतुकीत 15% तर कमाईत 9% वाढ
भारतीय रेल्वेचा ऑक्टोबर महिन्यातही मालवाहतुकीच्या माध्यमातून कमाई आणि लोडिंगच्या बाबतीतील वेग कायम आहे. ऑक्टोबर 2020 मध्ये रेल्वेने याच कालावधीत गेल्यावर्षीच्या तुलनेत अधिक मालवाहतुक आणि अधिक कमाई केली आहे.
ऑक्टोबर 2020 मध्ये, भारतीय रेल्वेची मालवाहतूक 108.16 दशलक्ष टन होती, जी गेल्यावर्षीच्या याच कालावधीच्या तुलनेत 15% नी अधिक आहे . या कालावधीत रेल्वेने मालवाहतुकीच्या माध्यमातून 10405.12 कोटी रुपये कमावले, जे गेल्यावर्षीच्या याच कालावधीच्या  तुलनेत 868.90 कोटी  रुपयांनी अधिक आहेत.
ऑक्टोबर 2020 मध्ये भारतीय रेल्वेची मालवाहतूक 108.16 दशलक्ष टन होती, यात 46.97 दशलक्ष टन कोळसा, 14.68 दशलक्ष लोह खनिज, 5.03 दशलक्ष अन्नधान्य, 5.93 दशलक्ष टन खते आणि 6.62 दशलक्ष सिमेंट होते.
उल्लेखनीय बाब म्हणजे रेल्वे मालवाहतूक अतिशय आकर्षक करण्यासाठी भारतीय रेल्वेकडून बऱ्याच सूट/सवलती दिल्या जात आहेत.
मालवाहतुकीतील सुधारणा आगामी शून्याधारीत वेळापत्रकात समाविष्ट केल्या जातील.
रेल्वे मंत्रालयाने व्यवसाय आणखी वाढवण्यासाठी आणि विद्यमान ग्राहकांना प्रोत्साहन देण्यासाठी लोह आणि स्टील, सिमेंट, वीज, कोळसा, वाहन आणि पूरक सेवा पुरवणाऱ्या उद्योजकांसमवेत बैठक घेतली.
पंजाबमधील मालवाहतूक खंडित असूनही व्यवसाय वृद्धीसाठी विभागीय पातळीवरील घटकांनी रेल्वे मालवाहतूकीचा वेग दुप्पट करण्यासाठी आणि शाश्वत विकासासाठी चांगले योगदान दिले आहे.
कोविड 19 चा वापर भारतीय रेल्वेने कार्यक्षमता आणि कामगिरी सुधारण्यासाठी केला आहे.
पंतप्रधान कार्यालय
आंध्र प्रदेशच्या मुख्यमंत्र्यांनी पंतप्रधानांची भेट घेतली.
आंध्र प्रदेशचे मुख्यमंत्री वाय एस जगन मोहन रेड्डी यांनी पंतप्रधान नरेंद्र मोदी यांची भेट घेतली.
"आंध्र प्रदेशचे मुख्यमंत्री @ysjagan यांनी पंतप्रधानांची भेट घेतली."
असे ट्विट पंतप्रधान कार्यालयाने केले आहे.
>
पंतप्रधान कार्यालय
पंतप्रधानांनी पारसी नववर्ष, नवरोजनिमित्त दिल्या शुभेच्छा
नवी दिल्ली, 16 ऑगस्ट 2020
पंतप्रधान नरेंद्र मोदी यांनी पारसी नववर्ष, नवरोज निमित्त शुभेच्छा दिल्या आहे.
पंतप्रधान म्हणाले, “नवरोज मुबारक! पारसी नववर्षाच्या शुभेच्छा. ज्यांनी विविध क्षेत्रात उल्लेखनीय कामगिरी केली आहे, अशा पारसी समुदायाच्या उल्लेखनीय योगदानाची भारताला जाणीव आहे. येणारे वर्ष प्रत्येकाच्या आयुष्यात शांतता आणि भरभराट घेऊन येवो, ही सदिच्छा.”
D.Wankhede/S.Shaikh/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
गुरुदेव टागोर यांच्या जयंतीनिमित्त पंतप्रधानांनी त्यांना केले वंदन
पंतप्रधान नरेंद्र मोदी यांनी गुरुदेव टागोर यांना त्यांच्या जयंतीनिमित्त आदरांजली वाहिली आहे.
आपल्या ट्विटर संदेशात पंतप्रधान म्हणाले;
"मी गुरुदेव टागोरांना त्यांच्या जयंतीनिमित्त वंदन करत आहे. आपले विचार आणि कृतीतून ते लाखो लोकांना प्रेरणा देत आहेत. त्यांनी आम्हाला आमच्या राष्ट्राचा, संस्कृतीचा आणि आचारविचारांचा अभिमान बाळगायला शिकवले. त्यांनी शिक्षण, अध्ययन आणि सामाजिक सक्षमीकरण यावर भर दिला. त्यांनी पाहिलेल्या भारताचे उद्दिष्ट पूर्ण करण्यासाठी, आम्ही वचनबद्ध आहोत.
पंतप्रधान कार्यालय
महात्मा गांधी यांच्या पुण्यतिथीनिमित्त पंतप्रधान नरेंद्र मोदी यांनी केले त्यांचे स्मरण
महात्मा गांधी यांच्या पुण्यतिथीनिमित्त पंतप्रधान नरेंद्र मोदी यांनी त्यांना आदरांजली अर्पण केली आहे. आज,हुतात्मा दिनानिमित्त, पंतप्रधानांनी आपल्या देशाचे धैर्याने रक्षण करणाऱ्या सर्व शूरवीरांनाही आदरांजली वाहिली आहे.
एका ट्विटमध्ये पंतप्रधान म्हणाले;
"बापूंच्या पुण्यतिथीला त्यांचे स्मरण.त्यांचे महान आदर्श जास्तीत जास्त लोकांपर्यंत पोहोचवण्याचा आमचा सामूहिक प्रयत्न आहे.
आज, हुतात्मा दिनानिमित्त, आपल्या देशाचे धैर्याने रक्षण करणाऱ्या सर्व शूरवीरांना आदरांजली. त्यांची सेवा आणि शौर्य सदैव स्मरणात राहील."
अर्थ मंत्रालय
अर्थसंकल्पाने पाया घातला आहे आणि पंचाहत्तर वर्षांचा भारत ते शंभर वर्षांचा भारत या पुढील पंचवीस वर्षातील अर्थव्यवस्थेला मार्गदर्शक ठरेल
पुढील 25 वर्षांमधील आर्थिक लक्ष्य आणि तंत्रज्ञानाधारित विकास यांचा समावेश
भव्य सार्वजनिक गुंतवणूकीला पीएम गतिशक्ती मार्गदर्शक
नवी दिल्ली, 1 फेब्रुवारी 2022
“आपण आजादी का अमृत महोत्सव साजरा करत आहेत म्हणजेच अमृत काळात प्रवेश केला आहे. भारताचे पदार्पण शंभराव्या वर्षात होण्यास पंचवीस वर्ष बाकी आहेत”, असे अर्थ आणि कॉर्पोरेट व्यवहार मंत्री निर्मला सीतारामन यांनी केंद्रीय अर्थसंकल्प 2022-23 संसदेत सादर करताना म्हटले. ”या अर्थसंकल्पाने पाया घातला आहे आणि पंचाहत्तर वर्षांचा भारत ते शंभर वर्षांचा भारत या पुढील पंचवीस वर्षातील अर्थव्यवस्थेला ते मार्गदर्शन करणारे आहे.”
अमृतकाळासाठी दूरदृष्टी:
मंत्रीमहोद्या म्हणाल्या की हा अर्थसंकल्प सर्वसमावेशक आणि कल्याणकारी आहे. यामध्ये सूक्ष्म आर्थिक प्रगती लक्ष्यी दीर्घकालीन आर्थिक प्रगतीवर भर आहे. डिजिटल अर्थव्यवस्था व तंत्राधारित अर्थव्यवस्था, तंत्रज्ञानाधारित विकास, ऊर्जा संक्रमण, हवामानबदलासंबधी उपाययोजना आणि येत्या पंचवीस वर्षात जी उद्दिष्टे साध्य करायची आहेत त्या क्षेत्रांसाठी खाजगी क्षेत्राकडून निधी प्राप्त करण्यासाठी सार्वजनिक भांडवल मालमत्तेत खाजगी गुंतवणुकीची विश्वासपूर्ण पद्धत ही या अर्थसंकल्पाची वैशिष्ट्ये आहेत.
चार प्राधान्यक्रम
मंत्रीमहोदय म्हणाल्या की पीएम गति शक्ती; सर्वसमावेशक विकास; उत्पादकतेत वाढ आणि गुंतवणूक, नव्या संधी, ऊर्जा संक्रमण आणि हवामान बदलावर उपाय योजना; तसेच गुंतवणुकपूरक वित्तपुरवठा हे या भविष्यवेधी आणि समग्र अर्थ संकल्पाचे चार प्राधान्यक्रम आहेत.U.Ujgare/V.Sahajrao/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
सुक्ष्म, लघु आणि मध्यम उदयोग मंत्रालय
खासदार औद्योगिक महोत्सव
नागपूर, 13 मार्च 2022
केंद्रीय सुक्ष्म लघु आणि मध्यम उद्योग मंत्रालयाच्या एमएसएमई- विकास संस्था नागपूर, तर्फे एम.आय.ए. हाऊस, हिंग़णा एमआयडीसी परिसर येथे 12 ते 14 मार्च दरम्यान आयोजित खासदार औद्योगिक महोत्सवाच्या दुसऱ्या दिवसादरम्यान विदर्भातील विविध उद्योग संघटनांच्या संयुक्त विद्यमाने, विदर्भातील विविध अभियांत्रिकी महाविद्यालयातील प्राचार्य/संचालक आणि प्राध्यापकांची बैठक आयोजित करण्यात आली होती. या बैठकीस महाविद्यालयांचा मोठा प्रतिसाद मिळाला. व्हीएनआयटी, वायसीसीई, आरसीओईएम, एसबी जैन महाविद्यालय, सेंट व्हिन्सेंट पलोट्टी, जीएच रायसोनी अभियांत्रिकी महाविद्यालय, सीआयपीईटी, औरंगाबाद, शासकीय अभियांत्रिकी महाविद्यालय, भारतीय माहिती तंत्रज्ञान संस्था यांचे प्राचार्य यावेळी उपस्थित होते.
या चर्चासत्रात आणि माजी संरक्षण राज्यमंत्री डॉ. सुभाष भामरे, हेमंत गोडसे, खासदार, नाशिक हे प्रामुख्याने उपस्थित होते. या बैठकीच्या अध्यक्षस्थानी पी.एम.पार्लेवार, संचालक , एमएसएमई-डीआय, नागपूर आणि अध्यक्षस्थानी श्री सी.जी.शेगावकर, अध्यक्ष, एमआयडीसी इंडस्ट्रीज असोसिएशन, हिंगणा, नागपूर होते
प्रारंभी श्री.पी.एम.पार्लेवार यांनी याप्रसंगी उद्योग-संस्थांच्या बांधणीमुळे विदर्भाच्या औद्योगिकीकरणात मोठी मदत होऊ शकते. अभियांत्रिकी महाविद्यालयांनी विशेषत: इनोव्हेशन, इनक्युबेशन आणि डिझाइन कल्पनांवर भर दिला पाहिजे असे सांगितले. त्यांनी अभियांत्रिकी महाविद्यालयांच्या प्राचार्यांना त्यांची मते व सूचना मांडण्यास सांगितले.
डॉ. सुभाष भामरे, म्हणाले की, जीडीपीच्या योगदानाच्या दृष्टीने एमएसएमई हे कृषी क्षेत्रापुढील महत्त्वाचे क्षेत्र आहे. या प्रदेशाच्या विकासासाठी आणि औद्योगिकीकरणासाठी तंत्रज्ञान हस्तांतरण हाच मंत्र असल्याचे ते म्हणाले.
डॉ. पडोळे, प्राचार्य, व्हीएनआयटी म्हणाले की व्हीएनआयटी संस्था गेल्या 10 ते 15 वर्षांपासून एमएसएमई आणि खादी ग्रामोद्योग महामंडळाशी जोडलेले आहे. इन्क्युबेशन हा सर्व संस्थांचा एक महत्त्वाचा पैलू बनवला गेला पाहिजे आणि उद्योजकतेवर एक विषय असला पाहिजे जो पहिल्या वर्षापासूनच अनिवार्य केला पाहिजे, असे त्यांनी सुचवले.
या औद्योगिक महोत्सवादरम्यान विद्यमान आणि संभाव्य उद्योजकांसाठी कर्ज मेळा देखील आयोजित करण्यात आला होता ज्यामध्ये कॅनरा बँक, बँक ऑफ इंडिया, युनियन बँक आणि स्टेट बँक ऑफ इंडिया या चार राष्ट्रीयीकृत बँकांच्या प्रतिनिधींनी गुणवत्तेच्या आधारावर कर्ज प्रकरणांचा विचार केला.
सर्व संभाव्य आणि विद्यमान उद्योजकांना, अभियांत्रिकी महाविद्यालयांचे तसेच स्टार्ट अप मध्ये सहभागी विद्यार्थी या उद्योजकतेच्या संधीचा लाभ घेण्यासाठी या महोत्सवात सहभागी होण्याचे आवाहन करण्यात आले आहे.
S.Rai/D.Wankhede/P.Malndkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 157
संरक्षण मंत्रालय
दुर्गाडी सागरी किल्ल्यावर निवृत्त युद्धनौका प्रदर्शित करण्यासाठी भारतीय नौदल आणि स्मार्ट कल्याण डोंबिवली कॉर्पोरेशन लिमिटेड  यांच्यात सामंजस्य करार
मुंबई, 3 नोव्हेंबर 2022
भारतीय नौदल आणि स्मार्ट कल्याण डोंबिवली कॉर्पोरेशन लिमिटेड  यांच्यात काल  कल्याणच्या दुर्गाडी सागरी किल्ल्यावर भारतीय नौदलाची निवृत्त फास्ट अटॅक क्राफ्ट टी-80 ही युद्धनौका स्मारक म्हणून प्रदर्शित करण्यासाठी सामंजस्य करार झाला. छत्रपती शिवाजी महाराजांच्या मराठा नौदलाच्या स्थापनेच्या 365 व्या वर्धापन दिनानिमित्त हा करार करण्यात आला. करारावर स्वाक्षरी करताना भारतीय नौदलाच्या वतीनं महाराष्ट्र नौदल क्षेत्राच्या मुख्यालयाचे अधिकारी उपस्थित होते. एसकेडीसीएल चे प्रतिनिधित्व मुख्य कार्यकारी अधिकारी प्रल्हाद रोडे आणि त्यांच्या टीमने केले.
इनफॅक-टी-80 ही युद्धनौका 07 ऑक्टोबर 2021 रोजी 23 वर्षांच्या सेवेनंतर निवृत्त झाली. इस्रायल येथे मेसर्स आयएएल रामता या कंपनीने बांधलेले हे जहाज 24 जून 98 रोजी कार्यान्वित करण्यात आले. ही नौका विशेषतः उथळ पाण्यातील मोहिमांसाठी तयार करण्यात आली होती. मुंबई हाय ऑफशोअर डेव्हलपमेंट एरिया आणि महाराष्ट्राच्या किनारपट्टीला सुरक्षा प्रदान करण्यासाठी मोठ्या प्रमाणावर गस्त घालण्याचं काम या नौकेने केले.
निवृत्तीनंतरही ही नौका देशाची सेवा करत राहील आणि कल्याणच्या दुर्गाडी किल्ल्यातील नौदल संग्रहालयाला भेट देणाऱ्या भारतीय तरुणांना प्रेरणा देईल. या स्मारकात राज्याच्या समृद्ध सागरी इतिहासाचे, विशेषत: मराठा नौदल आणि भारतीय नौदलाने त्यात बजावलेल्या भूमिकांचे दर्शन घडेल.
भारतीय नौदलाने यापूर्वी एस्सेल वर्ल्ड येथे सेवा निवृत्त युद्धनौका एक्स-प्रबल स्मारक रूपात उभारली होती. स्थानिक लोकांमध्ये समुद्राविषयी जाणीव आणि सजगता निर्माण करण्यासाठी टी 80 नौकेच्या सामंजस्य करारावर स्वाक्षरी करण्यात आली आहे. त्यामुळे भारतीय नौदलाचा महाराष्ट्राच्या लोकांशी आणि इतिहासाशी असलेला संबंध पुन्हा अधोरेखित झाला आहे.PIB Mumbai | S.Patil/P.Jambhekar/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 81
आरोग्य आणि कुटुंब कल्याण मंत्रालय
नवीन रुग्णांपेक्षा बरे झालेल्या रुग्णांची दैनंदिन संख्या अधिक असल्यामुळे रुग्ण बरे होण्याच्या दरात सातत्याने वाढ
राज्य आणि केंद्रशासित प्रदेशांसह केंद्र सरकारच्या केंद्रित धोरण आणि कृतीशील आणि योजनाबद्ध उपायांमुळे, भारताने रुग्ण बरे होण्याचा वाढता दर कायम राखला असून उपचार सुरु असलेल्या रुग्णांची संख्या वेगाने कमी होत आहे आणि मृत्यूदरही कमी होत आहे.
नवीन रुग्णांपेक्षा बरे झालेल्या रुग्णांची दैनंदिन संख्या अधिक असल्यामुळे रुग्ण बरे होण्याचा दर वाढला आहे. बरे झालेल्या रुग्णांची एकूण संख्या सुमारे 95 लाख  इतकी आहे. आज रुग्ण बरे होण्याचा दर 95.31% वर गेला आहे. बरे झालेले रुग्ण आणि उपचार सुरु असलेले रुग्ण यातील अंतर देखील सातत्याने वाढत आहे आणि सध्या ते 91,67,374 आहे.
बरे झालेल्या रुग्णांच्या वाढत्या संख्येमुळे उपचार सुरु असलेल्या रुग्णांची संख्या सातत्याने कमी होत आहे. सध्या देशात 3,22,366 रुग्णांवर उपचार सुरु असून हे प्रमाण एकूण बाधित रुग्णसंख्येच्या 3.24 % आहे.
भारताचा रुग्ण बरे होण्याचा दर जगातील सर्वाधिक दरांपैकी एक आहे. रुग्ण बरे होण्याचा जागतिक दर 70.27 टक्के आहे आणि भारताचा दर 95.31 टक्के आहे. अमेरिका, ब्राझील, रशिया आणि इटलीचा रुग्ण बरे होण्याचा दर सर्वात कमी आहे.
18 राज्ये/ केंद्रशासित प्रदेशांचा रुग्ण बरे होण्याचा दर राष्ट्रीय सरासरीपेक्षा अधिक आहे.
गेल्या 24 तासात देशात 33,291 रुग्ण बरे झाले.
यापैकी 75.63 टक्के रुग्ण दहा राज्ये/ केंद्रशासित प्रदेशांमधील आहेत. .
केरळमध्ये 5,728 रुग्ण बरे झाले असून ही सर्वाधिक संख्या आहे. महाराष्ट्रात काल 3,887 रुग्ण बरे झाले तर पश्चिम बंगालमध्ये 2,767 रुग्ण बरे झाले.
गेल्या 24 तासात 24,010 नवीन रुग्णांची नोंद झाली.
नवीन रुग्णांपैकी 78.27 टक्के रुग्ण दहा राज्ये/ केंद्रशासित प्रदेशांमधील आहेत.
गेल्या 24 तासात केरळमध्ये 6,185 नवे रुग्ण आढळले. पश्चिम बंगालमध्ये 2,293 तर छत्तीसगडमध्ये 1,661 नवे रुग्ण आढळले.
गेल्या 24 तासात 355 जणांचा मृत्यू झाला असून यापैकी 79.15 टक्के मृत्यू दहा राज्ये/ केंद्रशासित प्रदेशांमधील आहेत.
काल मृत्यू झालेल्यांपैकी 26.76 टक्के म्हणजेच 95 मृत्यू महाराष्ट्रात झाले आहेत. पश्चिम बंगालमध्ये 46 तर दिल्लीत 32 जणांचा काल मृत्यू झाला.
भारतात दररोज होणाऱ्या मृत्यूची संख्या झपाट्याने घटत आहे. मृत्यू दर 1.45 टक्क्यांवर स्थिर आहे. भारताचा मृत्यू दर जगातील कमी मृत्युदरांपैकी एक आहे.
U.Ujgare/S.Kane/P.Kor
संरक्षण मंत्रालय
डिफेन्स इंडिया स्टार्ट अप चॅलेंज- 4 चा संरक्षण मंत्री राजनाथ सिंह यांच्या हस्ते प्रारंभ
संरक्षण स्टार्ट अप परिसंस्था म्हणजे आत्मनिर्भर भारत अभियानासाठी स्वयंपूर्णता साध्य करण्याच्या दिशेने निर्धारपूर्वक पाऊल – राजनाथ सिंह
संरक्षण मंत्री राजनाथ सिंह यांनी आज संरक्षण सर्वोत्कृष्टतेसाठी नवोन्मेश, आयडीईएक्स कार्यक्रमात, नवी दिल्लीत डिफेन्स इंडिया स्टार्ट अप चॅलेंज - 4 चा प्रारंभ केला. जवानांसाठी आणि आयडीईएक्स फॉर फौजी आणि उत्पादन व्यवस्थापन दृष्टीकोन मार्गदर्शक तत्त्वेही यावेळी जारी करण्यात आली.
भारतीय सैन्य दलाच्या जवानांच्या नवोन्मेशाला चालना देण्यासाठी आयडीईएक्स फॉर फौजी हा अशा प्रकारचा पहिलाच उपक्रम आहे. सीमेवर आणि इतर ठिकाणी 13 लाख कर्मचारी सेवेत असून अतिशय प्रतिकूल हवामानात काम करत संबंधित साधनांचा उपयोग करतात,यापैकी अनेकांकडे यामध्ये सुधारणेसाठी नाविन्यपूर्ण कल्पना असतील मात्र त्यांना चालना देण्यासाठी कोणतीही यंत्रणा नव्हती हे लक्षात घेऊन हा उपक्रम सुरु करण्यात आला आहे. यामुळे जवानांसाठी हे नवे दालन खुले होणार असून नवोन्मेशाचा भाग होऊन त्याची दखल घेण्यात येऊन त्यासाठी त्यांना गौरवण्यात येणार आहे.
हा उपक्रम म्हणजे देशात अतिशय प्रभावी आणि सुनियोजित संरक्षण स्टार्ट अप परिसंस्था निर्माण करण्यासाठी आणि आत्मनिर्भर भारत अभियानासाठी स्वयंपूर्णता साध्य करण्याच्या दिशेने निर्धारपूर्वक पाऊल असल्याचे संरक्षण मंत्री राजनाथ सिंह यांनी सांगितले.आपली संरक्षण प्रणाली अधिक बळकट करण्यासाठी आणि स्वयंपूर्ण करण्यासाठी खाजगी क्षेत्राचा सहभागही महत्वाचा आहे. यासाठी खाजगी क्षेत्रासमवेत भागीदारी, तंत्रज्ञान हस्तांतरण, ऑटोमॅटिक मार्गाने 74 %थेट परकीय गुंतवणूक आणि आयातीसाठी प्रतिबंधित 101 बाबींची नुकतीच जारी केलेली सूची यासारखी पावले उचलण्यात आल्याचे राजनाथ सिंह यांनी सांगितले.
तंत्रज्ञानविषयक आवश्यकता पूर्ण करण्यासाठी जवानांनी संरक्षण नवोन्मेश संस्था मंचाचा उपयोग करावा आणि भारतीय स्टार्ट अपनी या संधीचा उपयोग करत संरक्षण सक्षमतेचा अविभाज्य भाग व्हावे असे आवाहन त्यांनी केले.
संरक्षण राज्य मंत्री श्रीपाद नाईक, चीफ ऑफ डिफेन्स स्टाफ जनरल बिपीन रावत,संरक्षण सचिव डॉ अजय कुमार यांनी संबोधित केले.
डिफेन्स इंडिया स्टार्ट अप चॅलेंज -4 अंतर्गत सशस्त्र दल,ओएफबी आणि डीपीएसयु द्वारे 11 चॅलेंज संभाव्य स्टार्ट अप,नवोन्मेशी, एमएसएमई यासाठी खुली करण्यात आली असून त्यांच्याकडून संरक्षण क्षेत्रात उपयोगी ठरणाऱ्या तंत्रज्ञानाबाबत नाविन्यपूर्ण कल्पना अपेक्षित आहेत.
M.Iyangar/N.Chitale/P.Kor
PIB Headquarters
पत्र सूचना कार्यालयाचे कोविड-19 संबंधित बातमीपत्र
नवी दिल्ली/मुंबई 21 सप्टेंबर 2022
|
|
- 216.95 cr Total Vaccine doses  have been administered so far under Nationwide Vaccination Drive
- 12,27,054 doses administered in last 24 hours
- India's Active caseload currently stands at 46,216
- Active cases stand at 0.10%
- Recovery Rate currently at 98.71%
- 5,640 recoveries in the last 24 hours increases Total Recoveries to 4,39,72,980
- 4,510 new cases recorded in the last 24 hours
- Daily positivity rate 
- Weekly Positivity Rate 
- 89.23 cr Total Tests conducted so far; 3,39,994 tests conducted in the last 24 hours
#Unite2FightCorona #IndiaFightsCoron
आरोग्य मंत्रालयाची कोविड-19 घडामोडींवरील माहिती
आज सकाळी सात वाजेपर्यंत मिळालेल्या अहवालानुसार, भारतात कोविड-19 च्या लसमात्रांची संख्या 216 कोटी 95 लाखांवर  पोहोचली आहे.
12 ते 14 वर्षे वयोगटासाठी कोविड 19 लसीकरण, 16 मार्च 2022 रोजी सुरू झालं. आतापर्यंत 4 कोटी 8 लाखाहून जास्त मुलांना कोविड-19 लसीची पहिली मात्र मिळाली आहे. त्याच प्रमाणे 18 ते 59 वर्षे वयोगटासाठी कोविड -19 लसीची खबरदारीची मात्रा 10 एप्रिल 2022 पासून सुरू झाली.
भारतातल्या सक्रिय कोरोना रुग्णांची संख्या सध्या 46 हजार 216 एवढी आहे. सक्रिय रुग्णांची संख्या देशातल्या कोरोना रुग्णांच्या एकूण संख्येच्या 0.10% आहे.
भारतात कोरोनातून बरे होण्याचा दर 98.71% आहे. देशात गेल्या 24 तासात, 05 हजार 640 कोरोना रुग्ण बरे झाले आणि देशातल्या बरे झालेल्या कोरोना रुग्णांची सुरुवातीपासून आतापर्यंतची एकूण संख्या 04 कोटी, 39 लाख, 72 हजार, 980 आहे.
देशात गेल्या 24 तासात कोरोनाच्या नव्या 04 हजार 510 रुग्णांची नोंद झाली.
देशात गेल्या 24 तासात कोविड 19 च्या एकूण 03 लाख 39 हजार 994 चाचण्या करण्यात आल्या. भारतात आतापर्यंत एकंदर 89 कोटी 23 लाखाच्या वर  चाचण्या करण्यात आल्या आहेत.
देशात साप्ताहिक पॉझिटिव्हिटी  दर सध्या 1.80%, तर दैनिक पॉझिटिव्हीटी  दर 1.33%.आहे.
इतर अपडेट्स :-
S.Kulkarni/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 116